Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр 101/19) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С.Г од Скопје, поднесена против Решението на Министерството за спорт, по предметот Барање за пристап до информации од јавен карактер, на 30.06.2025 година, го донесе следното

**Р Е Ш Е Н И Е**

1. Жалбата изјавена од С.Г. од Скопје, поднесена против Министерството за спорт, заведена во Агенцијата со бр.08-285 на 13.06.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.
2. **Решението на Имателот на информации бр.11-1102/2 од 09.06.2025 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

С.Г. од Скопје, како што се наведува во Жалбата, на 25.05.2025 година преку електронска пошта поднел Барање за пристап до информации од јавен карактер до Министерството за спорт, со кое побарал по пошта или по е-маил да му се достави фотокопија од следната информација:

„Информација за преземени мерки и активности на Боречката федерација, влезен во годишниот извештај на Владата на РСМ, а усвоено од Собранието на РСМ“.

Постапувајќи по ова Барање, Имателот на информации до Барателот како што е наведено во Жалбата на 09.06.2025 година преку електронска пошта му доставил Решение бр.11-1102/2, со кое Барањето за слободен пристап до информации од јавен карактер се уважува. Во Образложението на решението е наведено: „...Во врска со вашето барање ве известуваме дека согласно вашата Предмет-Претставка/Пријава, на која имате добиено соодветен одговор, со арх.бр. кој го посочувате во барањето (03-854/2 од 12.05.2025 година), прецизно се наведени активностите на БФРСМ во изминатиов период. Состојбата во една национална спортска федерација, согласно планот за работа на Одделение за инспексиски надзор, се утврдува на редовни и вонредни инспекциски надзори, за кои се изготвува јавен документ достапен на официјалната веб страна на Министерството за спорт...“.

Незадоволен од горенаведеното Решение, Барателот на информации во законски предвидениот рок, на 13.06.2025 година поднесе Жалба до Агенцијата, заведена во Агенцијата со бр.08-285. Во Жалбата меѓу другото е наведено: „На ден 09.06.2025 година, имателот на информациите Министерството за спорт ми достави Решение бр.11-1102/2 од 09.06.2025 година со кое видно е дека Министерството за спорт без да се повика на закон не ја доставила бараната информација од јавен карактер односно има дадено нестручно, несовесно и паушално мислење...“.

Агенцијата со електронски допис бр. 08-285 од 13.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 20.06.2025 година до Агенцијата преку електронска пошта достави Допис заведен во Агенцијата со бр.08-285 во прилог на кој го достави оспореното Решение бр.11-1102/2 од 09.06.2025 година и Решенито бр.11-1102/4 од 20.06.2025 година во кое се наведува: “Министерството за спорт на ден 13.06.2025 година прими Жалба по Одговор на Барање за слободен пристап до информации од јавен карактер од страна на подносителот С.Г. со арх.бр.11-1102/3. Службеното лице за посредување со информации од јаве карактер, по препратената Жалба од страна на Агенцијата за заштита на правото на слободен пристап до информации од јавен карактер донесе решение за одбивање на жалбата, и по основ на истата го приложува одговорот на Барањето за слободен пристап до информации од јавен карактер со арх.бр. 1102/2 од 09.06.2025 година, архивиран и испратен по пошта и емаил адреса на 09.06.2025 согласно барањето на подносителот. Министерството за спорт останува на ставот во врска со Одговор на барањето од страна на С.Г, потенцирајќи дека по Претставката доставена до Министерството за спорт е одговорено со објаснување на активностите, но и надлежнсотите на Министерството согласно закон за спорт, содржани во Одговор со арх.бр.03-854/2 од 12.05.2025 година и Одговор на барање со арх.бр.11-1102/2 од 09.06.2025 година“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган,** поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации **на начин и во форма наведени во Барањето**.

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение со кое се уважува Барањето на Барателот не му ги доставил бараните информации на начин и во форма наведени во Барањето.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

Согласно наведеното, Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**